
ДО 
ПРЕДСЕДАТЕЛЯ НА
ОБЩИНСКИ СЪВЕТ - БУРГАС



ДОКЛАДНА ЗАПИСКА
ОТ МАНОЛ ТОДОРОВ - ЗАМЕСТНИК-КМЕТ 
„СПОРТ И ТУРИЗЪМ“ НА ОБЩИНА БУРГАС


ОТНОСНО: Правилник за изменение и допълнение на Правилника за организацията и дейността на ОП „Туризъм“, приет от Общински съвет – Бургас 

          
УВАЖАЕМИ ОБЩИНСКИ СЪВЕТНИЦИ,
Общинско предприятие „Туризъм" е специализирано звено на бюджетна издръжка към Община Бургас за изпълнение на местни туристически дейности и услуги, включително предоставяните в или чрез туристическите обекти на територията на община Бургас, по смисъла на Закона за туризма както и медийни дейности и услуги по смисъла на Закона за радиото и телевизията и Закона за електронните съобщения.
Община Бургас е предоставила на ОП „Туризъм“ да стопанисва и управлява туристически обекти ТК „Остров Света Анастасия“, ТК „Акве калиде“, КТК  „Ченгене скеле“, кафенето „Етно“ и двор на Етнографски музей, кораби „Анастасия“ и „Бургус“, туристически информационни центрове „Часовника“, „Автогара Юг“ и „Магазия 1“, Общинско радио „Гласът на Бургас“, цех за сувенири „Морски знаци“, стол за ученическо хранене в ПГКПИ, като изпълнява всички специфични дейности, свързани с тяхното функциониране. 
С решение, прието по т. 29, Протокол № 24 от проведено на 20.05.2025 г. заседание на Общински съвет - Бургас, на ОП „Туризъм“ беше предоставен за стопанисване и управление още един обект в който ще се извършва целогодишна стопанска дейност, а именно - павилион „Гъбката“, находящ се на входа на Морската градина.
Наред с това ОП „Туризъм“ изпълнява дейности за постигането на целите, заложени в Стратегията за устойчиво развитие на туризма в община Бургас 2022 – 2030 г. През 2025 г. Община Бургас си постави като приоритет дигитализацията на туристическите си услуги, за да улесни крайния ползвател в предлагането и закупуването на комплексен билет. Във тази връзка, от юни 2025 г. в обектите ще бъдат разположени интерактивни устройства за клиентска информация и разплащателни услуги, свързани с обновената единна уеб платформа GoToBurgas. Информационното съдържание, излъчвано на устройствата и от иформационните канали (общинско радио, уеб портали, социални мрежи), може да бъде настроено за предлагане на услуги на трети лица посредством картови разплащания, както и излъчване на рекламни съобщения срещу овъзмездяване.
Изменението и допълнението на Правилника за организацията и дейността на ОП „Туризъм” при Община Бургас се налага поради разширяване на обхвата на работа, което ще доведе и до нуждата от увеличаване на щатните бройки. Новият работен обем е разчетен и с оглед необходимостта да се оптимизира дейността на предприятието като цяло, създавайки нормални условия за изпълнението на трудовите задължения във всяко звено, съобразено и с натовареността и обема на работата, както и с разширения обхват на дейности, които няма да могат ефективно да бъдат обхванати от наличния брой служители. 
Поради изложеното е необходимо да бъдат открити още 5 (пет) броя работни места: 2 (два) броя бармани, 1 (един) брой продавач консултант, 1 (един) брой сервитьор за КТК  „Ченгене скеле“ и 1 (един) брой специалист дигитален маркетинг за обезпечаване на новата дигитална система. 
На заинтересованите лица беше предоставен 14-дневен срок, считано от датата на публикуване, за предложения и становища по настоящия проект на Правилник за изменение и допълнение на Правилника за организацията и дейността на ОП „Туризъм“, приет с решение на Общински съвет – Бургас, на основание чл. 26, ал. 4, предл. второ от Закона за нормативните актове.
Краткият срок за обсъждане на проекта се обосновава с необходимостта ОП „Туризъм“ да назначи необходимия персонал за обслужване на туристическите си обекти преди започването на активния летен туристически сезон.
Предлаганият проект е изготвен с цел актуализиране на съществуващия Правилник за организация на дейността на ОП „Туризъм“ към Община Бургас – Приложение № 1 и Приложение № 2. 
Промяната в организационната структура има за цел да обхване и прецизира извършваните дейности и услуги от ОП „Туризъм“ при Община Бургас.
Промяната в списъка на имуществото има за цел да актуализира обектите, стопанисвани и управлявани от ОП „Туризъм“ към Община Бургас на основание чл. 52, ал. 2 от Закона за общинската собственост. 
За прилагане на горепосочените изменения и допълнения, ОП „Туризъм“ ще разходва бюджетни средства по изплащане на възнаграждения за 5 броя нови работни места.
С прилагането на предлагания проект на Правилник за изменение и допълнение на Правилника за организацията и дейността на ОП „Туризъм“ се цели запазване качеството на предлаганите услуги и правилно разходване на средствата.
Предлаганите промени с Правилника за изменение и допълнение на Правилника за организацията и дейността на ОП „Туризъм“ са в съответствие с разпоредбите и целите на националното и местно законодателство, в т.ч. нормативните актове от по-висока степен, както и с тези на европейското законодателство.
	Проектът на правилник, ведно с мотивите, беше оповестен на портала за обществени консултации и на сайта на Община Бургас, в съответствие с изискванията на чл.26, ал.3 от Закона за нормативните актове за предложения и мнения по проекта. В рамките на   законоустановения 14-дневен срок за обсъждане на проекта за изменение и допълнение на правилника не са постъпили предложения.
 Предвид изложеното, на основание чл. 21, ал. 1, т. 23, т. 8 и ал. 2 от Закона за местното самоуправление и местната администрация, предлагам Общинският съвет - Бургас да вземе следното:




РЕШЕНИЕ:

§1. Изменя и допълва Приложение № 1 към чл. 5, ал. 1 от Правилника за организацията и дейността на ОП „Туризъм“, Организационно - управленска структура и числен състав, Общинско Предприятие „Туризъм“, като приложението придобива следното съдържание:



Приложение № 1 към чл. 5, ал. 1

ОРГАНИЗАЦИОННО-УПРАВЛЕНСКА СТРУКТУРА И ЧИСЛЕН СЪСТАВ
НА ОБЩИНСКО ПРЕДПРИЯТИЕ „ ТУРИЗЪМ“

	
	СТРУКТУРНИ ЗВЕНА И ДЛЪЖНОСТИ НАИМЕНОВАНИЯ
	Численост на персонала /бр./

	1.
	АДМИНИСТРАЦИЯ
	8

	2.
	ЗВЕНО МАРКЕТИНГ
	9

	3.
	ЗВЕНО СТОПАНСКА ДЕЙНОСТ
	82

	
	ОБЩО:
	99



§2. В Приложение № 2, към чл. 20 - СПИСЪК на имуществото, което се предоставя за стопанисване и управление на Общинско предприятие "Туризъм" при Община Бургас от Правилника за организацията и дейността на ОП „Туризъм“ се добавя нова т. 14, със следното съдържание:

	№
	Имот
	Документ, удостоверяващ собствеността
	Вид собственост

	 14
	Движима вещ павилион „Гъбка“, находящ се в имот представляващ  УПИ I, кв. 1, ПИ с идентификатор 07079.618.214, описан в  Разрешение за поставяне на преместваем обект № ПП001759


	
Протокол № 24 от 20.05.2025 г., т. 29
на Общински съвет-Бургас
	Частна общинска собственост



 
Приложения: Проект на правилник, мотиви, извадка от сайта на Община Бургас и портала за обществени консултации.

С уважение,

МАНОЛ ТОДОРОВ
Зам.-кмет „Спорт и туризъм“

